b'\n_START_ARTICLE_\n11 (musikkalbum)\n_START_SECTION_\nHistorie\n_START_PARAGRAPH_\nI et intervju p\xc3\xa5 Canada AM sa Adams at navnet 11 ble valgt fordi det var hans 11. studioalbum, om man inkluderer albumet Spirit: Stallion of the Cimarron. I tillegg nevnte Adams at det ikke l\xc3\xa5 en skjult mening bak tittelen, det var simpelthen hans 11. studioalbum og bestod av 11 spor. \xc2\xabDet er ingen skjult mening\xc2\xbb nevnte Adams senere i et intervju med BBC. Omslaget p\xc3\xa5 albumet ble tatt under en photoshoot i et hotell i Sveits, mens Adam tok bilder for et italiensk magasin. Adams likte bildet s\xc3\xa5 godt at det ble brukt som omslag p\xc3\xa5 albumet hans._NEWLINE_Som med sitt forrige album, Room Service, ble store deler av albumet produsert mens han var p\xc3\xa5 turn\xc3\xa9. If\xc3\xb8lge Jim Vallance, som var med p\xc3\xa5 \xc3\xa5 skrive noen av sangene, gjorde moderne teknologi og utstyr det mye enklere \xc3\xa5 spille inn albumet. Albumet ble spilt inn mens Adams var p\xc3\xa5 turn\xc3\xa9, og brukte da tiden mellom konserter og oppvarming p\xc3\xa5 innspillingen. Vallance og Adams spilte vanligvis inn albumet backstage eller p\xc3\xa5 et hotellrom med lite utstyr, som de vanligvis hadde med seg p\xc3\xa5 turn\xc3\xa9er. I hovedsak ble innspillingene gjort p\xc3\xa5 fridager hvor det ikke var planlagt noen konserter. Adams nevnte i et intervju at n\xc3\xa5r de spilte inn sanger, satt de opp madrasser mot vinduene, og kj\xc3\xb8rte mikrofonen gjennom toalettet._NEWLINE_11 skulle egentlig v\xc3\xa6re en akustisk innspilling, og Adams \xc3\xb8nsket \xc3\xa5 s\xc3\xb8ke seg inn mot en "soft-hard tiln\xc3\xa6rming", som den man h\xc3\xb8rer i The Who sin musikk. Siden albumet ble spilt inn over en lengre periode mens Adams turnerte, begynte noen av de akustiske sangene \xc3\xa5 vokse p\xc3\xa5 ham, som f\xc3\xb8rte til at de ble endret. Adams kunne spille inn i et par timer, f\xc3\xb8r han gikk p\xc3\xa5 scenen. \xc2\xabDet gjorde det litt mer interessant for meg \xc3\xa5 turnere\xc2\xbb sa han i etterkant. Adams, som aldri har laget et helt akustisk album, bestemte seg for \xc3\xa5 droppe planen etter \xc3\xa5 ha sett et akustisk band varme opp for ham under en av hans konserter. Han mente selv at han ikke ville klare \xc3\xa5 lage et slikt album, og bli forn\xc3\xb8yd med resultatet.\n_START_SECTION_\nTema\n_START_PARAGRAPH_\nEtter at Adams var ferdig med \xc3\xa5 skrive sangene for 11, satt han igjen med 30 forskjellige sanger. Kun 19 var igjen etter at Adams og hans venner hadde valgt ut de beste, men noen av sporene som ble valgt bort ville senere bli gitt ut p\xc3\xa5 deluxe-utgaven i 2008. Den f\xc3\xb8rste singelen, \xc2\xabI Thought I\'d Seen Everything\xc2\xbb, ble skrevet i 2007, f\xc3\xb8r den ble endret to eller tre ganger. Originalt hadde den en annen melodi og et annet navn. Adams kommenterte selv at \xc2\xabn\xc3\xa5r man h\xc3\xb8rer p\xc3\xa5 en sang flere ganger, og tilbringer litt tid med den, ender du opp med \xc3\xa5 endre p\xc3\xa5 den.\xc2\xbb_NEWLINE_Adams hadde ikke jobbet med Vallance p\xc3\xa5 et album siden slutten av 1980-tallet. De bestemte seg \xc3\xa5 jobbe sammen etter at de to hadde brukt litt tid p\xc3\xa5 \xc3\xa5 kaste id\xc3\xa9er frem og tilbake mellom 2003 og da albumet ble gitt ut. Vallance sendte MP3-filer gjennom e-post til Adams mens Adams spilte inn. Adams ville deretter legge til litt eller endre p\xc3\xa5 filene f\xc3\xb8r han sendte dem tilbake. Dette ble gjentatt til de begge sa seg forn\xc3\xb8yd med resultatet. Vallance nevnte at han syns dette tok lengre tid enn under deres tidligere samarbeid, men sluttproduktet var like bra._NEWLINE_Hovedtemaet i albumet er if\xc3\xb8lge Adams \xc2\xabs\xc3\xb8ken etter noe\xc2\xbb. Meningen bak spor nummer fire, \xc2\xabOxygen\xc2\xbb, handler om hva en person trenger for \xc3\xa5 overleve. Med andre ord, \xc2\xabPersonen du er med gir deg den luften du trenger for \xc3\xa5 puste\xc2\xbb, og dreier seg om den spesielle personen du m\xc3\xa5 ha i livet ditt. Albumets f\xc3\xb8rste singel, \xc2\xabI Thought I\'d Seen Everything\xc2\xbb handler om \xc3\xa5 v\xc3\xa6re \xc3\xa5pen. Temaet i \xc2\xabBroken Wings\xc2\xbb handler om "noen som l\xc3\xa6rte meg \xc3\xa5 fly", en metafor for \xc3\xa5 stole p\xc3\xa5 noen som kan f\xc3\xa5 deg til \xc3\xa5 tro p\xc3\xa5 deg selv. \xc2\xabSomething to Believe In\xc2\xbb er basert p\xc3\xa5 liv og d\xc3\xb8d, mens \xc2\xabWalk On By\xc2\xbb advarer lytteren om \xc3\xa5 ikke stole hundre prosent p\xc3\xa5 noen. Som med andre album avsluttes dette med en melankolsk sang. Det var meningen at \xc2\xabSomething to Believe In\xc2\xbb skulle v\xc3\xa6re den sangen, men det ble ikke albumets siste spor. \xc2\xabFlowers Gone Wild\xc2\xbb handler om det samme som to av Adams sine sanger fra begynnelsen av 1980-tallet, \xc2\xabCover Girl\xc2\xbb og \xc2\xabThe Best Is Yet To Come\xc2\xbb, og er basert p\xc3\xa5 den avd\xc3\xb8de Dorothy Stratten, men handler ogs\xc3\xa5 om folk som ikke f\xc3\xa5r oppfylt sine behov, som blir presset frem av media og som if\xc3\xb8lge Adams mister sitt moralske kompass. Adams forklarte videre at \xc2\xabdet er en slags ny kj\xc3\xa6rlighetsaff\xc3\xa6re med en gammel historie, om hvordan man bruker opp kjendiser og forlater dem n\xc3\xa5r vi er ferdige.\xc2\xbb\n_START_SECTION_\nUtgivelse\n_START_PARAGRAPH_\nAlbumet ble avsluttet i september 2007, men utgivelsen i Europa ble utsatt til mars 2008. Albumet ble gitt ut uavhengig i USA gjennom Wal-Mart og Sam\'s Club den 13. mai 2008. Avtalen varte til en m\xc3\xa5ned etter den internasjonale utgivelsen. Den 5. oktober 2008 ble det annonsert at en deluxe-utgave av albumet ville bli utgitt. Denne utgaven ville ha nye spor, i tillegg til en DVD. Deluxe-versjonen ble gitt ut den 10. november 2008 i Storbritannia, og den 11. november samme \xc3\xa5r i Canada. Den nye CD-en hadde de originale sporene fra 11, samt en ny sang, \xc2\xabSaved\xc2\xbb, og to B-sider, \xc2\xabWay of the World\xc2\xbb og \xc2\xabMiss America\xc2\xbb. Remiksen av \xc2\xabShe\'s Got a Way\xc2\xbb erstattet den originale versjonen. DVD-en inneholder Adams og hans backupartister mens de \xc3\xb8ver p\xc3\xa5 materialet for albumet. Den inkluderer ogs\xc3\xa5 et par "behind the scenes"-klipp.\n_START_SECTION_\nKritikk\n_START_PARAGRAPH_\n11 fikk blandet respons fra kritikere. Musikkanmelder Chris Jones fra BBC skrev positivt om 11 i sin anmeldelse, og konkluderte med at det var et kraftig album, selv om Adams sin stemme fremstod som uentusiastisk p\xc3\xa5 enkelte spor. Det kanadiske nettstedet Jam! ga albumet 3 av 5 stjerner. Anmelderen Darryl Stedan skrev at sangtekstene var forutsigbare og i stor grad klisj\xc3\xa9, og at albumet virkelig ikke hade noen mening. Ryan Wasoba fra det alternative ukentlige magasinet Houston Press skrev positivt om albumet, og nevnte at det som var bra med platen var at den var forsiktig, ikke obsk\xc3\xb8n og lett \xc3\xa5 ford\xc3\xb8ye. I en annen positiv anmeldelse i Daily Mail skrev Adrian Thrills at albumets h\xc3\xb8ydepunkt var \xc2\xabOxygen\xc2\xbb, og kommenterte p\xc3\xa5 at musikken til en viss grad lignet p\xc3\xa5 Bob Dylans. Amy O\'Brian fra The Vancouver Sun skrev ogs\xc3\xa5 generelt sett positivt om albumet. Til tross for kritikk mot at albumet var fullt av klisj\xc3\xa9er, hadde d\xc3\xa5rlige tekster, og veldig standard og kjente melodier, konkluderte hun med at "albumet er klisj\xc3\xa9 og ikke noe nytt, men det er ogs\xc3\xa5 den st\xc3\xb8rste sjansen Adams har p\xc3\xa5 \xc3\xa5 f\xc3\xa5 en hit dette ti\xc3\xa5ret."_NEWLINE_Stephen Thomas Erlewine fra allmusic ga albumet to av fem stjerner, og skrev at Adams fremdeles holdt fast p\xc3\xa5 gamle klisj\xc3\xa9er, og at musikken var lite original. Matt O\'Leary fra Virgin Media kritiserte Adams for \xc3\xa5 ikke endre sin stil, og skrev at albumet var lite annerledes fra tidligere utgivelser. O\'Leary ga albumet 2 av 5 stjerner. The Sunday Times sin anmelder, Steve Jelbert, skrev; "Med elleve studioalbum har rockeren fra Canada returnert med et album totalt uten overraskelser som lett kunne blitt laget med et dataprogram." Han fortsetter med \xc3\xa5 kritisere albumet for tekstenes kjedelig metaforer, og beskylder Adams for \xc3\xa5 ha pr\xc3\xb8vd \xc3\xa5 kopiere U2 sin basslinje. Han konkluderte derimot med at albumet var bedre enn Lenny Kravitz sin siste utgivelse, It Is Time for a Love Revolution.\n_START_SECTION_\nListeplasseringer\n_START_PARAGRAPH_\n11 var Adams sitt f\xc3\xb8rste studioalbum p\xc3\xa5 4 \xc3\xa5r, siden Room Service i 2004. I l\xc3\xb8pet av den f\xc3\xb8rste uken solgte albumet like under 10 000 kopier i Canada, og debuterte dermed med en f\xc3\xb8rsteplass p\xc3\xa5 Canadian Albums Chart. Albumet holdt seg p\xc3\xa5 listen i fire uker. Dette var f\xc3\xb8rste gang siden Waking Up the Neighbours i 1991 at Adams presterte \xc3\xa5 komme p\xc3\xa5 toppen av den canadiske topplisten. I USA debuterte albumet som nummer 80 p\xc3\xa5 Billboard 200 den 31. mai 2008, og holdt seg p\xc3\xa5 listen i fire uker. 11 var Adams sitt f\xc3\xb8rste studioalbum siden 18 til I Die som kom inn p\xc3\xa5 topp 100 i USA. 11 holdt seg lenger inne p\xc3\xa5 topplistene i USA og Canada enn Room Service. P\xc3\xa5 European Top 100 Albums toppet 11 p\xc3\xa5 3.-plass, og holdt seg p\xc3\xa5 listen i hele ti uker. Albumet n\xc3\xa5dde syvendeplass p\xc3\xa5 Independent Albums Chart, og holdt seg p\xc3\xa5 listen i fem uker. Under Juno Awards i 2009 ble Adams nominert til "\xc3\x85rets Artist" p\xc3\xa5 grunn avlbumet._NEWLINE_Internasjonalt var albumet en kommersiell suksess, og toppet lister i to land, India og Sveits. Albumet l\xc3\xa5 ogs\xc3\xa5 p\xc3\xa5 topp 10-lister i flere land, inkludert Storbritannia, Sveits, India, Tyskland, \xc3\x98sterrike, Danmark, Portugal og Nederland. Det var i Frankrike at albumet hadde minst suksess, hvor det havnet s\xc3\xa5 lavt som 157.-plass p\xc3\xa5 top 200-listen. Sveits var det mest suksessfulle landet, hvor 11 ikke bare toppet listen, men ogs\xc3\xa5 presterte \xc3\xa5 holde seg inne p\xc3\xa5 listen i 13 uker f\xc3\xb8r den falt ut fra 81.-plass. Albumet ble sertifisert til gullplate i Sveits og Danmark etter \xc3\xa5 ha solgt over 15 000 kopier. Albumet solgte over en halv million kopier p\xc3\xa5 verdensbasis._NEWLINE_Den f\xc3\xb8rste singelen, \xc2\xabI Thought I\'d Seen Everything\xc2\xbb ble kun gitt ut som en nedlastbar singel i Storbritannia den 17. mars 2008. Den offisielle utgivelsesdatoen for singelen i USA ble den 1. mars 2008, og den viste seg \xc3\xa5 v\xc3\xa6re ganske popul\xc3\xa6r p\xc3\xa5 Hot Adult Contemporary Tracks, hvor den havnet p\xc3\xa5 21.-plass. I Canada ble singelen offisielt gitt ut gjennom radio i mars 2008. Sangen havnet p\xc3\xa5 47.-plass p\xc3\xa5 Canadas Hot 100. \xc2\xabTonight We Have the Stars\xc2\xbb, den andre singelen, ble gitt ut som en digital singel den 6. juni 2008. Den tredje og siste singelen, \xc2\xabShe\'s Got a Way\xc2\xbb ble gitt ut i september, og havnet ikke p\xc3\xa5 noen lister i Europa eller Nord-Amerika.'